CELEX: 52013PC0488
Language: mt
Date: 2013-07-04
Title: Proposta għal REGOLAMENT TAL-KUNSILL li jemenda r-Regolament tal-Kunsill (UE) Nru 1258/2012 tat-28 ta’ Novembru 2012 dwar l-allokazzjoni tal-opportunitajiet tas-sajd skont il-Protokoll miftiehem bejn l-Unjoni Ewropea u r-Repubblika tal-Madagaskar li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-sajd fis-seħħ bejn iż-żewġ partijiet

|
			
		
		
		52013PC0488
		
			Proposta għal REGOLAMENT TAL-KUNSILL li jemenda r-Regolament tal-Kunsill (UE) Nru 1258/2012 tat-28 ta’ Novembru 2012 dwar l-allokazzjoni tal-opportunitajiet tas-sajd skont il-Protokoll miftiehem bejn l-Unjoni Ewropea u r-Repubblika tal-Madagaskar li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-sajd fis-seħħ bejn iż-żewġ partijiet /* COM/2013/0488 final - 2013/0228 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Abbażi
tal-mandat li ngħatalha mill-Kunsill[1],
il-Kummissjoni Ewropea nnegozjat mar-Repubblika tal-Madagaskar bil-ħsieb
li ġġedded il-Protokoll għall-Ftehim ta’ Sħubija dwar
is-Sajd bejn il-Komunità Ewropea u r-Repubblika tal-Madagaskar. Wara dawn
in-negozjati, kien inizjalat Protokoll ġdid
fl-10 ta' Mejju 2012. Il-Protokoll
il-ġdid ikopri perjodu ta' sentejn li jibda
mill-1 ta' Jannar 2013.
B'mod speċifiku,
il-Protokoll jipprevedi l-opportunitajiet tas-sajd għal 34 bastiment
tas-sajd bil-konz tal-wiċċ b'tunnellaġġ ta’ aktar minn
100 TG u għal 22 bastiment tas-sajd bil-konz tal-wiċċ
b'tunnellaġġ ta’ inqas minn 100 TG.
Parti mill-qabdiet ta' dawn il-bastimenti
tas-sajd bil-konz tal-wiċċ hija magħmula mill-klieb
il-baħar, li, minħabba li huma assoċjati, mil-lat tas-sajd,
mat-tonn u ma’ speċijiet simili, huma koperti mill-miżuri adottati
mill-Kummissjoni għat-Tonn tal-Oċean Indjan (l-IOTC).
Abbazi tal-aħħar pariri u
rakkomandazzjonijiet tal-Kumitat Xjentifiku tal-IOTC u meta wieħed iqis
il-vulnerabbiltà tal-ispeċijiet tal-klieb il-baħar ikkonċernati
għall-pressjoni tas-sajd, iż-żewġ Partijiet iqisu li huwa
xieraq li jillimitaw il-qabdiet ta' dawn l-ispeċijiet fiż-żona
tas-sajd tal-Madagaskar għal livell aktar baxx minn dak li kien hemm
f’dawn l-aħħar snin jew għal livell ugwali għalih.
Huwa għalhekk li, waqt l-aħħar
laqgħa tal-Kumitat Konġunt tal-Ftehim dwar is-Sajd,
iż-żewġ Partijiet qablu li jiffissaw il-livell tal-qabdiet
tal-klieb il-baħar awtorizzati għall-bastimenti tas-sajd bil-konz
tal-Unjoni Ewropea għal mhux aktar minn 200 tunnellata kull sena
għas-sentejn li jibdew mill-1 ta' Jannar 2013, u b'hekk
iffriżaw il-pressjoni tas-sajd abbażi tar-reġistrazzjonijiet
tal-qbid tal-flotta tal-Unjoni Ewropea, kif ivvalidati mill-istituti
xjentifiċi tal-Unjoni Ewropea għall-perjodu bejn l-2007 u l-2011.
Għalhekk, għandu jiġi ddefinit
il-metodu għall-allokazzjoni ta’ dawn l-opportunitajiet tas-sajd fost
l-Istati Membri.
Abbażi ta’ dan, il-Kummissjoni qed
tipproponi li l-Kunsill jadotta r-Regolament li ġej.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET
TAL-IMPATT
L-Istati Membri ġew ikkonsultati
fil-qafas tal-Grupp ta' Ħidma dwar is-Sajd tal-Kunsill, kif ukoll waqt
laqgħat tekniċi qabel il-laqgħat tal-Kumitat Konġunt u
b'mod parallel magħhom. Dawn il-konsultazzjonijiet wasslu
għall-konklużjoni li għandhom jiġu applikati
restrizzjonijiet aktar stretti fuq il-qabdiet tal-klieb il-baħar, fost l-oħrajn
billi jiġi ffissat limitu ta' qabdiet skont id-dispożizzjonijiet
adottati mill-IOTC. 
2013/0228 (NLE)
Proposta għal
REGOLAMENT TAL-KUNSILL
li jemenda r-Regolament tal-Kunsill (UE) Nru 1258/2012
tat-28 ta’ Novembru 2012 dwar l-allokazzjoni tal-opportunitajiet tas-sajd
skont il-Protokoll miftiehem bejn l-Unjoni Ewropea u r-Repubblika
tal-Madagaskar li jistabbilixxi l-opportunitajiet tas-sajd u l-kontribuzzjoni
finanzjarja previsti fil-Ftehim ta’ Sħubija dwar is-sajd
fis-seħħ bejn iż-żewġ partijiet
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 43(3)
tiegħu,
Wara li kkunsidra r-Regolament tal-Kunsill
(UE) Nru 1258/2012 tat-28 ta’ Novembru 2012 dwar
l-allokazzjoni tal-opportunitajiet tas-sajd skont il-Protokoll miftiehem bejn
l-Unjoni Ewropea u r-Repubblika tal-Madagaskar li jistabbilixxi
l-opportunitajiet tas-sajd u l-kontribuzzjoni finanzjarja previsti fil-Ftehim
ta’ Sħubija dwar is-sajd fis-seħħ bejn iż-żewġ
partijiet,
Wara li kkunsidra l-proposta tal-Kummissjoni
Ewropea,
Billi:
Fil-15 ta’ Novembru 2007,
il-Kunsill adotta r-Regolament (KE) Nru 31/2008 dwar il-konklużjoni
tal-Ftehim ta' Sħubija fis-settur tas-sajd bejn il-Komunità Ewropea u
r-Repubblika tal-Madagaskar (minn hawn ’il quddiem imsejjaħ “il-Ftehim ta’
Sħubija”). 
Fl-10 ta’ Mejju 2012 ġie
inizjalat protokoll ġdid għall-Ftehim ta’ Sħubija (minn hawn ’il
quddiem imsejjaħ “il-Protokoll il-ġdid”). Dan il-Protokoll
il-ġdid jagħti opportunitajiet tas-sajd lill-bastimenti tal-Unjoni
fl-ilmijiet li fihom il-Madagaskar għandu s-sovranità jew
il-ġurisdizzjoni fir-rigward tas-sajd. 
Fit-28 ta' Novembru 2012,
il-Kunsill adotta d-Deċiżjoni 2012/826/UE[2] dwar l-iffirmar tal-Protokoll
il-ġdid u l-applikazzjoni provviżorja tiegħu. 
Matul laqgħa li saret
fis-26 ta' Settembru 2012, il-Kumitat Konġunt stabbilit
skont l-Artikolu 9 tal-Ftehim ta' Sħubija analizza l-kwistjoni
tal-klieb il-baħar li jinqabdu flimkien mas-sajd immaniġġjat
mill-Kummissjoni għat-Tonn tal-Oċean Indjan (IOTC) u li huma s-suġġett
tar-Riżoluzzjoni 05/05 ta' din il-Kummissjoni fir-rigward
tal-ġestjoni u l-konservazzjoni tagħhom u li s-sajd tagħhom huwa
awtorizzat fil-qafas ta' dan il-Ftehim.
Matul din il-laqgħa tal-Kumitat
Konġunt, iż-żewġ Partijiet qablu, abbażi
tar-reġistrazzjonijiet tal-qabdiet, għall-perjodu mill-2007 sal-2011,
tal-bastimenti tas-sajd bil-konz awtorizzati li jistadu fil-qafas tal-Protokoll
għall-Ftehim ta' Sħubija preċedenti, kif ivvalidati
mill-istituti xjentifiċi kkonċernati, li jkun xieraq li l-qabdiet
tal-klieb il-baħar minn dawn il-bastimenti jkunu limitati għal
massimu ta' 200 tunnellata kull sena għas-sentejn li jibdew
mill-1 ta' Jannar 2013, u b'hekk iffriżaw il-pressjoni
tas-sajd fuq l-istokkijiet tal-klieb il-baħar f'konformità
mar-rakkomandazzjoni maħruġa mill-Kumitat Xjentifiku tal-IOTC.
Għandu jiġi ddefinit il-metodu
għall-allokazzjoni ta' dawn il-qabdiet tal-klieb il-baħar fost
l-Istati Membri għall-perjodu tal-applikazzjoni tal-Protokoll li huwa
fis-seħħ dal-ħin permezz ta' emenda għar-Regolament tal-Kunsill
(UE) Nru 1258/2012 tat-28 ta' Novembru 2012. 
Huwa xieraq li tiġi prevista
l-possibbiltà li l-Istati Membri li l-bastimenti tagħhom huma awtorizzati
jistadu fil-qafas ta' dan ir-Regolament jiskambjaw l-opportunitajiet tas-sajd
kollha allokati lilhom fir-rigward tal-klieb il-baħar, jew parti minnhom. 
Peress li l-Protokoll ilu li daħal
fis-seħħ fuq bażi provviżorja
mill-1 ta' Jannar 2013, huwa xieraq li dan ir-Regolament
japplika b'mod retroattiv minn dik id-data,
ADOTTA DAN
IR-REGOLAMENT: 
Artikolu 1
1. Mal-Artikolu 1 tar-Regolament tal-Kunsill (UE)
Nru 1258/2012 għandu jiżdied il-paragrafu 1a li ġej: 
“1a.      L-opportunitajiet tas-sajd
għall-klieb il-baħar li jinqabdu flimkien mas-sajd
immaniġġjat mill-Kummissjoni għat-Tonn tal-Oċean Indjan
(l-IOTC) fil-kuntest tas-sajd bil-konz tal-wiċċ b'dan qed jiġu
ffissati għal 200 tunnellata fis-sena. Dan it-tunnellaġġ
għandu jiġi allokat kif ġej fost l-Istati Membri:
 || Stat Membru || tunnellati 
 || Spanja || 166 
 || Il-Portugall || 27 
 || Franza || 7 
 || Ammont totali || 200 
”.
Artikolu 2
Dan ir-Regolament għandu jidħol
fis-seħħ l-għada tal-pubblikazzjoni tiegħu f’Il-Ġurnal
Uffiċjali tal-Unjoni Ewropea. 
Għandu japplika
mill-1 ta’ Jannar 2013.
Dan ir-Regolament
għandu jorbot fl-intier tiegħu u japplika direttament fl-Istati
Membri kollha.
Magħmul fi Brussell,
                                                                       Għall-Kunsill
                                                                       Il-President
[1]               Dan
ġie adottat mill-Kunsill għall-Affarijiet Ġenerali
fl-24 ta' April 2012. 
[2]               ĠU
L 361, 31.12.2012, p. 11.